khistorydata/jeongjo-sjw-relations huggingface dataset:
정조 14년
申耆以備邊司言啓曰卽見右承旨申耆所啓則以爲海西山郡歉荒最甚賑政專靠還穀而谷山穀摠不過萬石除却還戶所授實無俵賑之資移粟之政不容少緩而道內鄰邑雖有遂安新溪被災旣同還穀無多此外諸邑則道里隔遠轉輸無路關西一路雖値荒年穀簿餘裕他道移轉亦多已例及今講究以紓西民危急之憂爲辭而批旨有令廟堂稟處之命矣谷山一邑處在僻處留庫之穀簿旣少年事之歉荒亦甚方春接濟專在還穀則裒益之政不可不念而但鄰邑之穀少年荒無甚優劣至有關西穀移轉之議而關西之被歉民食之孔艱殆甚於谷山則越道轉輸奪彼與此恐非一視之道此不可輕議行會本道道臣採取本邑物情就本道還穀有裕處量宜移轉而毋論水陸遠近使之從便擧行俾免絶巡之患以爲哺飢之道實合事宜以此分付何如傳曰允
정조 14년
金履翼以刑曹言啓曰因咸鏡道定配罪人等放送與移配事草記批旨內宋應昌旣命加刑移配道內稍實稍近邑如無之則移配關東而係是前行朝官刑推則令道伯擧行可也事命下矣本道道內旣無稍實稍近邑罪人宋應昌原春道麟蹄縣移定配所而令道伯刑推後依前罪目卽爲押送事發關分付之意敢啓傳曰知道
정조 14년
金履翼以刑曹言啓曰因黃海道定配罪人等移配草記自海西移配嶺湖遠道又加刑訊殊非遠而近重就輕之意更定配所草記中道如無稍實邑亦爲具由論理草記可也事命下矣道內及畿內湖西移配罪人等昨因書下已爲分配今無可論而其他慶尙全羅兩道移配罪人五名依傳敎皆次中道移定而湖西一道無尤甚之次之邑俱爲稍實故金興白全義縣南有應洪州牧張義晉林川郡阿只連伊黃澗縣崔世奉堤川縣更定配所竝卽押送事發關分付于該道道臣之意敢啓傳曰知道
정조 14년
庚戌二月十七日辰時上御誠正閣軍士房承旨右副承旨入侍時右承旨申耆右副承旨洪聖淵假注書趙台榮記注官趙慶遠金鳳顯以次進伏訖上命耆書傳敎曰今因布保之弊才有措辭判下於本司草記以今紀綱外邑之擧行安保其一一盡心乎見今捧米捧布以保爲名之類催徵當其時也爲道伯者果然遵守昨年十行別諭守令之泛忽吏奸之容爲留心戢察乎小則自斷大則登聞須有申飭之效然後方可謂道有方伯萬一歇後致有摘發如許道伯焉逭重罪仍以此意分付保納諸道嶺南則道伯方在俟勘中令下去御史將此專敎知委各邑道伯亦不以已遞自居卽此一事蚤夜念念使生民得霑息肩之效事亦爲分付又命書傳敎曰坡州儒生疏批與疏語有徑庭處今聞果然改書下令政院招致疏頭更爲傳給聖淵曰鳥銃卽戎器之最緊者而北邊各邑禁不用此當初設禁雖有所由然而以此之故竝與武士試放而仍以廢却武藝肄習銃技則闕焉軍庫積置之器名以軍兵不知爲何物邊上陰雨之備疎忽莫甚臣待罪北邑時熟知此事適因言端敢此仰達矣上曰出擧條令廟堂稟處可也出擧條命退承史以次退出
정조 14년
庚戌二月十七日午時上御誠正閣靑松前府使入侍時右承旨申耆假注書趙台榮記注官趙慶遠金鳳顯靑松前府使姜游以次進伏訖上曰爲問靑松還弊特許召接其所爲弊之端詳細陳達可也游曰本邑還弊今幾矯革而自來民戶最少還穀甚多其所爲弊果不㘹矣先朝戊辰特命發賣故今玆餘數只爲一萬六千餘石而猶有民少穀多之弊臣於在任時耗條或以錢代捧矣上曰靑松幅圓爲幾里乎游曰東西百餘里南北八九十里而間多山峽居民鮮少矣上曰本邑倉舍爲幾何游曰有五倉而糶糴時爲弊之端卽富民則不願還穀故分給時圖囑倉色初不受去收糴時只納耗條而倉色竝與本還而偸食以是之故吏奴輩逋負若是夥多矣今此八千石分給亦不可已者而富民則猶言穀多貧民則亦恐減糴若又減於此數或値歉歲則似無救活之道矣上曰事理似然矣有何民瘼之可聞乎游曰本邑處在山峽樹木成林田畓多入樹陰間有廢墾而其稅猶不得免此外別無大段爲弊之端矣命游先退上曰右副承旨入侍出榻敎賤臣承命出傳右副承旨洪聖淵進伏命書傳敎曰憲臺在外人員許遞與未差之代今日政以在京無故人差出待下批監試官一體出牌又命書傳敎曰未下直閫帥皆令從近辭朝則雖値齋日稽滯甚矣慶尙兵使使之明日辭朝全羅水使令該曹催促上來申飭辭朝命退承史以次退出
정조 14년
庚戌二月十七日未時上御重熙堂左副承旨入侍時左副承旨李書九假注書趙台榮記注官趙慶遠金鳳顯以次進伏訖上命書傳敎曰於永豐事竊爲之傷惻歎賞昔在肅廟朝追復莊陵命有司效節諸王子如錦城大君和義君漢南君皆用六臣及寧陽尉鄭悰褒贈之典以禮改葬賜美諡永豐在其中諸家皆受之惟永豐家外孫主其祀易名與賁隧之擧獨漏焉先朝甲寅豐原建白申命有司給禮葬延諡之需猶未果行近聞永豐墓在高陽大慈洞夫人朴之墓在忠州忠正公朴彭年先塋側皆在藁葬中無碣無誌諡亦在太常未宣此豈非闕典乎欠事乎況間以故主簿李正華主祀正華死其子在天武科出身今則主家可謂有其人兩朝紀錄之成命又可以遵而施之日前纔命錦伯尋墓修治仍命賜祭追始知內外墳山之各在畿湖令政院下諭于畿湖伯遣邑倅董工修除掃治立石以記之其主祀人李在天亦使政曹先擬六品窠待守令窠差遣俾卽延諡又聞之籍于官之物皆贖還主家此家尙未遑事在三百年前度支版簿未必至今見在而如欲償給亦豈無其方度支知悉宣諡日遣官致祭于永豐墓此雖一事卽追述兩朝奬忠旌節之意也命退承史以次退出
정조 14년
行都承旨金憙病左承旨趙衍德坐右承旨申耆坐直左副承旨李書九坐右副承旨洪聖淵坐直同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
備忘記慶尙右兵使李格下直長弓一張長箭一部片箭一部筒兒一箇賜給
정조 14년
傳于申耆曰大抵民弊矯一邑則一邑之民賴而奠安矯一道則一道之民賴而奠安不必八道三百六十州之弊同時盡矯然後方可謂矯弊八道之中穀弊嶺南爲最嶺南之中咸陽等邑爲甚向下釐正之命間有飭促之諭而見今道伯在俟勘中如是之際必多遲滯咸民之懸望爲如何意見則道伯當主張狀聞則以都事姓名先卽修啓事令廟堂申飭行會寧失二字猶屬歇後先正文純公之言曰穀雖國穀民亦國民民與穀孰重不矯則已矯而無實是道伯守宰之責兼以此意申飭措辭分付
정조 14년
傳于申耆曰右承旨入侍
정조 14년
以平安監司狀啓順川祥原民家失火事傳于申耆曰歉歲歉邑又有此許多失火尤極矜慘無論新舊還所受竝蕩減元恤典外米包題給仍令邑倅各別顧助畢奠接後形止狀聞事分付
정조 14년
以水原府使啓本平澤金召史等擊錚及上言事係猥屑竝勿施事判付內成泰柱妻關係何如則所訴極爲無嚴卽其泰柱配所地方同定保授人安接今聞有八十老姑定配所以徒二年磨鍊爲旀驪州僧事以所重位田劃卽釐弊之意已有下敎卽爲放送爲旀靑松民事昨以還穀捧弊有別諭於該道者蔘稅火稅之弊果如渠言是隱喩以此判付直關該府從長矯救後報于該道巡營使之狀聞而猥越之罪卿其參酌懲治放送爲良如敎
정조 14년
洪聖淵啓曰吏曹參判閔鍾顯參議李祖承承牌來詣闕外矣金虎門開門標信請出之意敢啓傳曰孰非銓官而如近日銓堂之每政必違每牌不膺前所未見至於亞銓行政之時每令人望眼欲穿及其入來必致夜深政院留門之請不但酬應之爲苦如是之際夜夜失睡論其罪不可循例下標信當該參政首堂閔鍾顯施以不敍之典下義禁府推考隨參政官亦爲遞差下鑰前不能促飭入夜後啓辭每無難爲之承宣事亦極駭然坐直承旨竝推考
정조 14년
吏曹口傳政事以李相璜趙得永爲兵曹佐郞
정조 14년
洪聖淵以弘文館言啓曰新除授副校理李晴時在京畿坡州地經筵入番事緊請斯速乘馹上來事下諭傳曰知道
정조 14년
洪聖淵以禮曹言啓曰卽接光陵令所報則今此寒食祭享時兩官當爲備員參祀而本陵參奉有闕未差卽速變通云參奉有闕代卽令該曹口傳差出以爲備員將事之地何如傳曰政官牌招開政差出
정조 14년
申耆以訓鍊都監言啓曰本局局別將鄭忠達身病甚重勢難察任改差何如傳曰允
정조 14년
申耆以武一所試官意啓曰今日臣等來會試所平明開場而擧子捧單數自天字至乃字半字合爲四千二百七十六人先自木箭試取之意敢啓傳曰知道
정조 14년
申耆以武二所試官意啓曰臣所擧子自天字至皇字半字捧單原數合爲四千二十三人今方開場而擧子數多在前如此之時有先取木箭之規今亦依例先試木箭之意敢啓傳曰知道
정조 14년
申耆以武一所試官意啓曰今日臣所木箭應射擧子自天字至盈字合五百五十人內入格二十五人日暮姑停之意敢啓傳曰知道
정조 14년
申耆以義禁府言啓曰全羅監司閔台爀狀啓據刑曹粘目內全州前判官李㝡源移本府處之事允下矣李㝡源今方待命卽爲拿囚之意敢啓傳曰知道
정조 14년
申耆以義禁府言啓曰黃海兵使尹塾狀啓據刑曹粘目內所己前萬戶李德一金鎭翼尹興商等移本府處之事允下矣李德一金鎭翼今方待命卽爲拿囚而尹興商帥臣旣請所逋餉穀準數備納後勘處待其畢捧拿囚嚴勘何如傳曰允
정조 14년
申耆以義禁府言啓曰慶尙道尙州牧定配罪人李錫祺子敏迪上言回啓判付內依回啓施行事命下矣李錫祺卽爲放送事分付該道道臣之意敢啓傳曰知道
정조 14년
申耆以義禁府言啓曰平安道徒流案中江西縣流三千里定配罪人朴信佐黃海道徒流案中豐川府安山驛徒三年定配罪人尹得愚長連縣朴山驛徒三年定配罪人白光澤等放送事命下矣竝卽放送事分付各該道臣之意敢啓傳曰知道
정조 14년
申耆以義禁府言啓曰李謙彬李熽杖一百收贖告身盡行追奪放送草記批旨內如有功議各減一等事命下矣李謙彬李熽等無功議云矣敢啓傳曰知道
정조 14년
吏曹啓目粘連槐山幼學許默上言回啓批旨內廣考公私文蹟更爲回啓事命下矣謹考贈贊善尹舜擧所輯莊陵誌則詳載六臣諸人被禍之事而末云修撰許慥以李塏妹夫亦參謀自刎而死依律論節故逸士南孝溫所撰六臣傳曰許詡之子修撰慥之死於丙子之禍其父貞簡公與成三問等六臣同死於丙子其父復官賜諡之後其子獨未蒙恩實是朝家未遑之典許慥復官之請允合許施是白乎矣事係恩典上裁何如判付啓初何不廣考摭實而措辭判下之後今始曰云云可乎許文敬院宇賜額永豐家宣諡適在此時而故修撰許慥之事際又入撤事若不偶況與其父貞簡公詡辦死之年條雖有先後節義之無異古人文字如是班班而父蒙賜諡之恩子尙在未復官秩其所呼籲尙云晩矣故修撰許慥奚特復官宜擧貤贈之典以此知悉今日政擧行爲旀且況光廟聖敎若曰若使許詡在者六臣當爲七臣亦可仰聖意之所存今豈可循例贈職而止其家主祀人自本曹訪問錄用爲良如敎
정조 14년
執義洪樂淵啓曰請大靜縣爲奴罪人金壽賢依律處斷請興陽縣爲奴罪人河翼龍亟命王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令三府設鞫嚴問期於得情新除授司諫院司諫申禹相時在京畿交河地獻納柳匡天時在全羅道淳昌地請竝斯速乘馹上來事下諭答曰不允下諭事依啓
정조 14년
錦城尉朴明源疏曰伏以皇穹垂佑玉候康復寢園祗謁聖孝克伸日吉辰良回鑾萬安臣攢手祝天不任慶忭之至仍伏惟我聖上乃於仙園遷奉之後肇行仲春奠酌之禮凡爲今日臣子者孰不思竭蹶駿奔而況臣情地萬萬有倍他人乎臣雖病淹床簀而一縷未絶之前準擬陪扈淸蹕以效微分前期而另試藥餌力疾而蠢動房闥欲起還仆自强末由晝夜思惟終未免中撤惶隕抑塞直欲無吪而不可得也噫臣之忝叨禁臠五十有二年于玆矣曾未有一分報效而我聖上前後寵眷愈往愈隆殆偏臣身臣之一毛一髮一飮一啄莫非造化中陶鑄欲報之德與天無極者猶屬歇後語也臣雖頑如木石粗其秉彝斷斷苦忱惟以筋力奔走四字刻心銘肺以爲不報之報庶幾質之至漏而亦或天鑑之所俯獨也不自意病隨年深事與心違自數三年來眩昏之疾轉益痼肓血痢之症從以無節然而尙可以忍死黽勉陳力就列矣忽於前冬風痰闖作胃氣積傷乃以咽喉閉塞欲呑飮食則捍隔不下外以肢體不仁欲作運動則使如籧篨此外種種醜穢之狀言之猥屑未冷餘喘僵臥枕席而已顧臣雖無職事之縻身而至於長興庫濟用監兩提擧其所句管亦自不輕凡於進御物種鳧書檢察雖以年少聰明者當之每患有瘝曠之歎況臣癃癈如此漫不省覺每念及此惶汗浹背其不可一味冒味也決矣且臣有區區悲苦之情欲一涕泣仰籲而嚴畏囁喘迄今未敢矣一朝朝露之淹晞則是自阻於悶覆之下將爲不暝之恨故冒萬死披瀝肝血仰瀆崇聽焉臣命道奇窮早失怙恃又無兄弟妻子惸惸一身如窮人之無所歸初緣哀疚之薰心而榮衛隨爍終祟疾病之纏身而鬼事將迫夫孤死首丘越鳥思南物情之所必然而仁人之所同得也臣之父母妻兒俱葬坡州卽臣首丘思南之地也臣之將死一念惟在於丘墓依歸以軍餘生床笫夢囈皆是思歸之語松楸瞻望無非酒淚之日哀哀其情亦云慽矣惟我聖明天地於臣父母於臣儻使臣身有可以少效塵刹則豈忍遠離城闕自歸於孤恩負國也乎臣雖不肖無狀必不出此也覆燾之大無物不遂顧復之至而有願必從臣愚死罪不能不以此有望於天地父母之前伏乞殿下俯賜矜察鐫免臣兩提擧之任特許暫暇使之從便往來焉從今歲月皆我殿下賜也臣優遊田畝歌詠聖澤實不勝大願臣無任泣血祈懇之至答曰省疏具悉卿懇卿之衰老之轉甚實所悶慮然兼帶提擧衙門無非漫任豈或如是過辭至於坡山請暇事近百里程道往來慽頓能無添損之慮乎卿須抑情仍住京輦以副予慇懃之意而殆此和煦溫暖時一番量力省掃此則無不可卿須諒爲行期不必請由於朝廷藥物仍命御醫齎傳卿其祗受仍傳曰此批答遣史傳諭于錦城尉
정조 14년
吏曹判書洪良浩疏曰伏以臣以極陋之姿叨至重之任嬴馬不可以服重轅朽株不足以供廈屋不蹶則絶理必無幸而一日二日冒居苟蹲居然歲已改矣月三易矣格例之疎謬指不勝屈政注之顚錯罪在難恕惟聖上天覆而山包之父訓而母慈之隨事曲庇獲免大戾噫臣之遭達成就得有今日莫非造化之陶勻而至於見職以後所被恩造尤出守常萬萬區區圖報之誠十倍于前非不欲罄竭心力仰答知眷以對揚委寄之盛意而其奈年衰而氣耗才短而望輕瘡疣疊出咎悔益積未有絲毫之報徒增僨誤之罪每一念至慄慄危懼比如縛者之求解未嘗須臾忘也夫君臣之間恩猶父子窮窘則必呼有欲則必從乃所以通其情而不枉其性逐其志而獲全其生今臣以寒素之品據淸要之地以臲卼之蹤處睢盱之場人猜鬼疾理所必至畢竟謗積於不虞災成於無妄則以殿下至慈之仁雖欲拯救而全安之將不得卒施終始之惠而恐孤簡拔之意矣念臣蒙被再造之恩常懷一死之願則以平日仰望之忱豈敢自阻於天地父母而不一仰首而嗚呼乎耿然一念寤寐纏結而嚴畏囁嚅滾到數月見今狗馬之疾積瘁於晨夜奔走之餘素患痰眩之症觸寒添動兼以輪行感冒內外俱傷惡寒厭食首疼虛汗貼身床笫脚顫喘息欲起還仆數日之間屢違嚴召惶隕悶隘罔知攸措昨因飭敎荐下擔舁隨牌觸風往來諸症越加神息全迷顧此病狀實非一日之祟時月之內斷無供職之望政曹重任豈容虛縻伏枕戰悸如添一病連値齋日疏籲路阻今始倩人呼寫疾聲哀呼於仁覆之下伏乞聖慈諒臣肝膈之懇悶臣疾病之狀亟命鐫臣銓任俾延殘喘以卒天地生成之澤不勝大願答曰省疏具悉所辭過矣卿其勿辭調理行公
정조 14년
刑曹參判金魯永參議李敬一等疏曰伏以臣等於向日猥效執藝之義伏承還給之命實不勝惶惑抑鬱之至雖緣臣徒懷嚴畏遂不得更事瀆擾而卽伏見徒流案判下者乃以延德潤罔赦之罪至有酌放之命噫嘻此何擧也渠雖鄕曲蚩蠢之類顧其所坐旣是右袒逆魁之罪首倡發通眞贓昭著則當此懲討玩愒義理漫漶之時似此凶徒若以編配之稍久遽議疎釋之霈澤竊恐隄防日壞懲癉無所刑政之乖當已非細故至若鄭翀良處地負犯俱甚緊重前後論執可見公議則臣等職忝法曹何可循例承命無難擧行也哉臣等又有所惶愧者向於朴宗性特放之命亦宜卽陳覆難之義而第緣前疏所陳事件各異未敢竝陳癙憂之情歷日慙惋殆未自容連値齋日今始拜章伏乞聖明俯賜裁處亟寢延德潤朴宗性鄭翀良等宥放之命以振法紀以杜倖路千萬幸甚傳曰還給
정조 14년
以副應敎柳文養等上疏傳曰不待簡問已違館規從後陳疏又涉分疏處義勢難仍冒爾等本職許遞原疏還給原疏未下
정조 14년
以副應敎鄭萬始上疏傳曰雖有擅行之失而不待簡問有違館規諸玉堂從重推考爾之處義亦以無怪許遞原疏未下
정조 14년
庚戌二月十八日卯時上御重熙堂軍士房承旨入侍時右承旨申耆假注書趙台榮記注官趙慶遠金鳳顯以次進伏訖上曰下直閫帥入侍出榻敎賤臣承命出與慶尙右兵使李格偕入進伏命奏職姓名格仰奏職姓名訖上曰本閫卽關防重地而又當數遞之餘下去後隨事惕念爲之也命耆宣諭訖命格先退命書傳敎曰兵曹佐郞中以新恩下鄕人改差令該曹口傳差出上曰正月朔抄啓文臣親試明日爲之出榻敎命退承史以次退出
정조 14년
庚戌二月十八日午時上御重熙堂左承旨入侍時左承旨趙衍德記事官徐有聞記注官金鳳顯記事官金祖淳以次進伏訖上曰永豐君奉祀孫李在天如已來待使之入侍可也賤臣承命出與在天偕入進伏上曰汝年幾何在天曰犬馬之齒今爲四十五矣上曰方帶何營哨官乎在天曰方帶禁衛哨官矣上曰曾經何官乎在天曰曾經加設訓鍊主簿矣上曰永豐君墳墓果有推尋之道乎在天曰臣父曾欲推尋而誌碣無憑竟不得推尋臣亦多年推尋而雖有故老之指點終無片碣之可考無以憑信矣上曰墓在高陽郡大慈洞云乎在天曰然矣上曰方令畿營使地方官期於推尋爾亦更爲推尋好矣命衍德書傳敎曰昨日李在天調用傳敎中只知哨官出六履歷以六品職調用下敎矣今日召問渠已經加設訓鍊主簿云以都事判官中復職調用事分付該曹命衍德讀公事書判付訖命退承史以次退出
정조 14년
庚戌二月十八日未時上御重熙堂右承旨入侍時右承旨申耆假注書趙台榮記注官趙慶遠金鳳顯以次進伏訖上命書傳敎曰展拜日巡山時見之龍珠所重何如第三龍珠鵲巢之樹亦爲案對而珠下至近之地有田形所見甚不似欲爲提敎而未果昨聞摘奸回告之言始知近日駕牛畊懇又遣尺量則尺數不過針尺十餘尺云雖曰園軍畊食條如欲定給何處不可乃於珠下逼近之地有此劃定乎地方官事難免疎忽而外此氷庫近處及向案內耕田處亦多礙眼而伊時齋殿宿所時聞之以種木次陳棄處亦必潛耕於來頭云此等處道伯宜卽隨聞換給或禁止而每煩飭敎道伯事亦甚矇然以此傳敎令畿營卽爲分付於園官及地方官仔細定界禁飭毋或如前泛忽而雖於定界之後如可闊狹者陳處之更起起處之還陳一以所見之恰好爲期勿以煩稟之續續趑趄商量事仍令道伯地方官知悉雖寸尺步數之陳起闊狹必皆言于園官令園官錄奏五日奉審便然後擧行事一體定式之意下諭于畿伯上曰左副承旨入侍賤臣承命出傳左副承旨李書九進伏命書傳敎曰自願植木之類皆命勿許而令前數人不可空使其中株數最少人先卽量給價本後狀聞過二三萬至七萬數以外人切勿許令更納而只觀今秋着根完固之多寡園官與地方官躬審後仍令地方官從所見狀聞以爲論賞之地事下諭于畿伯命退承史以次退出
정조 14년
行都承旨金熹病左承旨趙衍德坐直右承旨申耆坐直左副承旨李書九坐右副承旨洪聖淵坐同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
傳于申耆曰大臣旣以試官造朝次對今日食後來會科次時同爲入侍
정조 14년
金履翼啓曰今日次對兩司無進參之員除帶外試所進去外未肅拜呈告人員竝卽牌招何如傳曰允
정조 14년
以大司憲洪檍牌不進推考傳旨傳于李書九曰許遞
정조 14년
以執義洪樂淵牌不進罷職傳旨傳于申耆曰許遞
정조 14년
刑曹判書前望單子入之金思穆落點
정조 14년
傳于申耆曰當該祭享色郞廳先汰後拿享吏令攸司從重科治
정조 14년
傳于申耆曰時囚罪人閔鍾顯放送
정조 14년
傳于申耆曰漢城判尹以日前加望人擬入
정조 14년
有政吏批判書洪良浩進參判參議未差同副承旨金履翼進以林蓍喆爲大司諫李羲觀爲校理李遇濟爲修撰黃道源爲禁府都事許默爲光陵參奉李獻慶爲漢城判尹李烷爲博川郡守折衝金光宇年七十七今加嘉善前水使金益彬父故修撰許慥贈副學例兼復官爵贈職事承傳禁府都事黃道源英陵參奉沈鳳錫相換
정조 14년
兵批判書李𡊠參判柳誼參議金履正病參知沈晉賢入直進右承旨申耆進副護軍宋銓鄭萬始柳文養副司直徐配修金載翼副司果韓光植崔顯重竝單付
정조 14년
以朴思機囚軍子傳于申耆曰已汰去放送
정조 14년
申耆以吏曹言啓曰今此寒食祭各陵景慕宮大祝中時無職名人員令該曹口傳付軍職何如傳曰允
정조 14년
申耆以兵曹言啓曰今此謁聖武科殿試節目當爲磨鍊而凡於殿試前期親臨與命官草記稟旨後節目磨鍊事曾已定式矣今番則何以爲之而處所以何處爲之乎敢稟傳曰親臨爲之處所以文試所依例同爲磨鍊可也
정조 14년
申耆以兵曹言啓曰今二月二十日文臣朔試射日次而慕華訓鍊院謁聖武科初試設場不得爲之之意敢啓傳曰知道
정조 14년
申耆以弘文館言啓曰本館下番連日闕直事甚未安新除授修撰李遇濟卽爲牌招入直何如傳曰允
정조 14년
申耆以弘文館言啓曰新除授校理李羲觀時在忠淸道洪州地經筵入番事緊請斯速乘馹上來事下諭傳曰依啓
정조 14년
申耆以成均館大司成意啓曰去正月初七日儒生上旬輪次更稟草記批旨謁聖臨時更稟事命下矣謁聖今已臨時依下敎更稟之意敢啓傳曰謁聖日更稟
정조 14년
申耆以武一所試官意啓曰臣所今日平明開場木箭應射擧子自昃字仍爲試取之意敢啓傳曰知道
정조 14년
申耆以武二所試官意啓曰臣所今日平明開場自辰字木箭仍爲試取之意敢啓傳曰知道
정조 14년
申耆以武二所試官意啓曰臣所今日自天字至昃字木箭試取入格十九人未及試取三千四百二十三人日暮姑停之意敢啓傳曰知道
정조 14년
申耆以刑曹言啓曰今此謁聖放榜時天童軍例自本曹待令而文科則全數定給武科則只給甲乙科事曾有定式今亦依此擧行之意敢啓傳曰知道
정조 14년
吏曹判書洪良浩疏曰伏以臣於今日政諫長望以副司直林蓍喆末擬受點矣及至頒布之後始聞蓍喆昨日遭故臣之矇然擬入之失無以自解觸事憒憒之狀於是益著玆敢露章自列恭俟重勘伏乞聖明亟降威罰以警溺職之罪焉答曰省疏具悉原望筒勿施卿其勿辭行公
정조 14년
庚戌二月十九日未時上御重熙堂左承旨入侍時左承旨趙衍德記事官徐有聞記注官金鳳顯記事官金祖淳以次進伏訖上命衍德書傳敎曰時囚皆令今日內次堂捧供又命讀公事書判付訖命退承史以次退出
정조 14년
庚戌二月十九日酉時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上命讀各道狀啓及備局草記仍書批旨訖命退承史以次退出
정조 14년
行都承旨金憙病左承旨趙衍德坐直右承旨申耆坐左副承旨李書九坐直右副承旨洪聖淵坐同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
傳于申耆曰傳香承旨馳詣宗廟永禧殿景慕宮奉審摘奸以來
정조 14년
傳于李書九曰右副承旨馳詣毓祥宮懿昭廟奉審摘奸以來
정조 14년
李書九啓曰前忠淸監司權遞來密符當爲親朝而時無職名今該曹口傳付軍職何如傳曰允
정조 14년
兵曹口傳政事副司直權軍付
정조 14년
傳于李書九曰前忠淸監司入侍
정조 14년
金履翼啓曰卽者義禁府都事來言時囚罪人李德一金鎭翼考律今日草記放送事命下而判義禁未差次堂例不得擧行云何以爲之敢稟傳曰令次堂擧行
정조 14년
以輪對官望筒傳于洪聖淵曰吏曹郞廳差祭及未肅拜人竝改差與未差之代令該曹口傳差出更爲修正以入
정조 14년
以持平柳畊牌不進罷職傳旨傳于李書九曰只推
정조 14년
金履翼啓曰大司憲洪秉纘差祭執義李思祚在外掌令崔景岳持平李儒修試所進去掌令一員未差持平柳畊牌不進監察茶時之意敢啓傳曰知道
정조 14년
李書九啓曰博川郡守李烷當日辭朝事命下矣兩司俱未署經而憲府則試所進去外大司憲執義掌令一員未差只有持平柳畊一人不得請牌諫院則除在外試所進去外大司諫未差無以備員署經云何以爲之敢稟傳曰政官牌招
정조 14년
傳于李書九曰卿宰罷削人敍用
정조 14년
金履翼啓曰合辭方張之時兩司無詣臺之員事甚未安今日政新除授兩司諸臺竝待下批牌招持平柳畊一體牌招何如傳曰允
정조 14년
洪聖淵以吏曹言啓曰新除授全州判官尹光濩呈狀內矣身本職除拜時與吏曹正郞宋俊載有友壻應避之嫌法不當冒赴云除拜時旣與銓郞相避則有違政格依例改差何如傳曰乃父之子記念自異豈可因一銓郞之相避無故作散勿拘赴任事分付仍令催促辭朝
정조 14년
有政吏批判書洪良浩進參判參議未差同副承旨金履翼進以具庠爲吏曹參判洪秉纘爲大司憲李昌漢爲大司諫李思祚爲執義徐配修爲校理金熙朝爲修撰金光默爲禮曹參判宋濟魯爲右尹柳文養爲奉常正鄭毅祚爲監察趙鎭坤爲掌樂主簿李景修爲智陵參奉兼春秋單曺亨壽再政以金魯永爲聖節兼謝恩使副使以徐榮輔爲書狀以聖節進賀兼謝恩使望筒傳于金履翼曰儀賓中擬入三政以黃仁點爲聖節兼謝恩使
정조 14년
兵批判書李𡊠參判柳誼參議金履正病參知沈晉賢入直進右承旨申耆進副護軍洪樂淵副司直李文源洪檍金載順李祖承同知鄭勗世竝單付
정조 14년
洪聖淵啓曰持平柳畊牌不進罷職傳旨今方捧入而大司憲洪秉纘大司諫李昌漢差祭執義李思祚司諫申禹相獻納柳匡天在外掌令崔景岳持平李儒修正言朴奎淳尹在陽試所進去掌令一員未差無以備員署經何以爲之敢稟傳曰差祭及在外人員竝許遞與未差之代今日政差出待下批牌招察任
정조 14년
吏批四政以李聖圭爲大司憲朴天行爲大司諫李晉天爲執義宋銓爲司諫柳匡國爲掌令林道浩爲獻納申大年爲襄陽縣監
정조 14년
吏曹口傳政事以鄭東愼爲吏曹正郞張至冕李升運爲佐郞
정조 14년
傳于申耆曰更聞事實果然前佐郞朴思機分揀出代望筒勿施
정조 14년
傳于申耆曰嶺伯咸陽還穀釐弊啓本來到首有司堂上就議大臣後登對稟處
정조 14년
以原春監司褒貶狀啓傳于申耆曰飮酒則必醉醉不妨務則醒可妨務乎無論邑之閑劇不戒酒政者何以臨民貶語未免曲護該道臣推考至於金化倅亦然固已慮之以念舊之意特敎差還則觀於貶語可知不節飮昨於備卽之回亦有領略者以此以彼直欲勘處而姑念迎還之弊且付申令之科金化縣監徐鼎淳貶目雖不降考施行朝家更當廉探道伯亦須知悉楊口金化兩邑守令酒政如不快斷卽爲狀罷掩置則道伯亦難免其責令廟堂嚴飭分付
정조 14년
以平安監司狀啓還穀加分令廟堂稟旨分付事傳于申耆曰依狀請施行事回諭
정조 14년
申耆以兵曹言啓曰今二月二十四日大駕詣明倫堂齋宿二十五日謁聖酌獻禮時以何營軍馬隨駕何營軍兵留陣而禁軍及馬步軍幾番幾哨磨鍊乎敢稟傳曰以訓局步軍十五哨馬軍三哨爲先後廂禁軍六番隨駕御營廳留陣可也
정조 14년
申耆以兵曹言啓曰五衛將鄭如淵身病猝重時日之內無望供職呈狀乞遞宿衛輪番之任不可久曠改差何如傳曰允
정조 14년
申耆以備邊司言啓曰卽接成均館所報則本館財力本甚不敷每當謁聖則多士試具與諸般別下他無取移之道錢木米布依前區劃以補不足爲辭矣謁聖時錢木米布間別爲區劃以補不足自是流來舊規依昨年例兵曹錢二百兩戶曹錢二百兩特爲劃給何如傳曰允
정조 14년
申耆以訓鍊都監言啓曰本局從事官四員內徐榮輔方在罷職中李周憲以戶曹正郞本司入道沈達權彝性俱爲差祭今日省記無以推移依例以把摠代直之意敢啓傳曰文郞廳敍用仍任使之入直可也
정조 14년
兵曹口傳政事副司果徐榮輔單付
정조 14년
申耆以訓鍊都監言啓曰依草記批旨本局前軍色從事官徐榮輔仍任使之入直之意敢啓傳曰知道
정조 14년
申耆以武一所試官意啓曰臣所木箭應射擧子自昃字至岡字一千八百五十人內入格十五人昨日入格二十五人合四十人日暮姑停之意敢啓傳曰知道
정조 14년
申耆以武一所試官意啓曰臣所今日平明開場木箭應射擧子自劍字仍爲試取之意敢啓傳曰知道
정조 14년
申耆以武二所試官意啓曰臣所今日平明開坐自騰字木箭仍爲試取之意敢啓傳曰知道
정조 14년
申耆以武一所試官意啓曰臣所木箭自劍字至師字一千三百人內入格十五人再昨日入格二十五人昨日入格十五人合五十五人日暮姑停之意敢啓傳曰知道
정조 14년
申耆以武二所試官意啓曰臣所今日自辰字至雲字木箭試取入格十八人昨日入格十九人合爲三十七人未及試取二千三百七十三人日暮姑停之意敢啓傳曰知道
정조 14년
金履翼以義禁府言啓曰淸州牧使李趾光羅州牧使李厚源拿問處之事傳旨啓下矣李趾光李厚源俱在任所云依例發遣府羅將竝拿來何如傳曰允
정조 14년
禮曹文廟酌獻禮親行時啓聖祠遣官奠酌何如判付啓前一日齋宿時當先爲親行爲良如敎
정조 14년
金履翼以義禁府言啓曰時囚罪人李德一金鎭翼等考律今日草記放送事命下矣李德一金鎭翼等黃海兵使尹塾狀啓內本鎭軍餉反作之弊未知始自何年而取考監色所納文書則癸卯反作爲四百五十石零甲辰反作爲五百五十二石零而其時萬戶李德一乙巳反作爲五百六十四石零丙午反作爲三百八十四石零而其時萬戶金鎭翼矣不知軍餉之所重因仍襲謬敢以未捧爲已捧無難反作其罪狀竝令攸司稟處罪取考律文則大典通編倉庫條有曰還上反作守令徒三年定配又五年禁錮推斷條有曰犯私罪杖一百以上告身盡行追奪凡擬罪時功臣子與孫杖流以下許贖大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親云矣李德一金鍾翼等各告身盡行追奪徒云年定配又五年禁錮而德一父厚儉今年八十一無兄弟獨身云徒三年定配以親年八十一收贖鎭翼父夏卿揚武原從功臣云徒三年定配以功臣子收贖竝告身盡行追奪又五年禁錮放送何如傳曰允功減一等
정조 14년
禁府啓目全州前判官李㝡源原情云云問目內辭緣泛稱遲晩刑推得情何如判付啓分揀放送爲良如敎又啓目永興前府使任屹原情云云傳旨內辭意出問月發問則其所納招全事漫漶泛稱遲晩所當請刑是白乎矣曾經閫帥勿爲請刑載在大典通編上裁何如判付啓比之谷山多寡不可同日而語傳說之過情足可推知而邑是南關第一雄府則其在懲他邑之道不可例勘削職放送爲良如敎又啓目所已前萬戶李德一金鎭翼原情云云問目內辭緣泛稱遲晩竝只刑推得情何如判付啓考律今日草記放送爲良如敎又啓目忠淸道栗木敬差官李錫心原情云云傳旨問目內辭緣泛稱遲晩刑推得情何如判付啓取供漫漶元供辭勿施爲良如敎又啓目谷山前縣監金魯成原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目結城前縣監韓奎爀原情云云傳旨內辭緣泛稱遲晩刑推得情何如判付啓已處分分揀放送爲良如敎
정조 14년
刑曹啓目吏曹書吏吳廷瑞原情云云享吏輩從中作奸致勤嚴敎非一非再究其情狀禹萬痛駭乙仍于箇箇考察各別嚴杖究問其弄奸情節是白乎則且以各司郞官中有故者粧撰納供而至於受賂容奸一款終不直告之狀極爲巧惡嚴刑得情何如判付啓昨日科治之命以除却稍實營門衙門多以殘蔭殘弁差送陵享執事官是隱則今此問目可謂外題然旣杖問後勿知是之意嚴飭放送誤傳之承旨推考爲良如敎
정조 14년
漢城判尹李獻慶疏曰伏以惟天惟祖宗默佑我聖躬玉候遄復天和藹回圓寢伸禮聖孝彌光日吉辰良鑾輿穩族臣民歡忭曷有其極仍伏念臣龍鍾一老物耳旣乏材識可塵於任使且多疾病不堪於奔走以宜退之身招久蹲之譏每一撫躬輒至駢顔千萬不自意八座陞擢之命自天有隕恩數太濫物情俱駭臣於是驚惶愧懼五內失守誠不知誤恩之何以至此也臣於少也自知駑劣本無希覬顧以世祿之裔恐墜先人之業操寸管尺紙隨人後擧選早年登第已犯古人一不幸之戒中歲乾沒無所知名則聖人所謂五十無聞不足畏者也殿下自嗣服之初知臣本末長短殆無遺隱而猶以矜不能之盛念不棄無所肖之賤姿節次推遷尺進不已不稱之服人所嗤點過福之災臣常憂懼今爲寵除又昨前日之比京尹之長秩望俱峻苟非名德茂著器局周通可以參贊敎化謨猷邦國者莫宜居之而今以如臣趢趚最居人下者苟然充數累聖簡而玷名器非細故也量才而授之則天工無曠揣分而居之則官謗不速臣雖鹵莽知此義甚明貪榮冒進非私分之所敢出故昨於召牌之下不免違傲尤增死罪玆敢悉暴血懇猥陳短章伏乞聖慈天地父母俯諒由中之懇非出飾讓亟命鐫改臣職名仍收所授資級以重公選以安微分千萬幸甚答曰省疏具悉卿其勿辭行公
정조 14년
庚戌二月二十日卯時上御重熙堂左承旨入侍時左承旨趙衍德記事官徐有聞記注官金鳳顯記事官金祖淳以次進伏訖上命書傳敎曰渡江以後何日不懸懸而因先來之便知卿行李利旋間有愼節聞亦向差豈勝欣幸萬萬到柵當在何日入城亦在來念間耶爲探登程後安信略宣數行卿其附奏兼史之回事傳諭于冬至正使李判府事又命書傳敎曰今年以皇帝八旬聖節使臣別爲差送事昨年已於咨文中添入待使行先來當有決定而今則赦勅順付又當有進賀使使行齎來賜物外又有別般殊異之擧亦宜有稱謝聖節進賀謝恩使稱號而差出遲速令該曹問于大臣草記事分付命讀公事書判付訖命退承史以次退出
정조 14년
庚戌二月二十日午時上御重熙堂軍士房承旨與守禦使摠戎使京畿監司入侍時右承旨申耆假注書趙台榮記注官金良倜趙慶遠守禦使鄭昌順京畿監司徐有防摠戎使金思穆以次進伏訖上敎思穆曰白木廛人已爲科治乎思穆曰貢市堂上捉送該廛行首二人而臣卽推問則果非行首又非曾往西關之人云故更爲査得其人未及究問矣上曰就議事今已歸一乎昌順思穆有防曰以果川三營軍保之移送於高陽餘軍事更加消詳區別登對稟處事命下矣臣等取考各營軍保數爻則守禦廳則京標下保十六名摠戎廳則三十九名巡營則五十九名以此分排限百名移定於高陽餘軍而此本是摠廳保人則取此移彼誠爲便好外此別無可減之數可給之代以此出擧條施行何如上曰依爲之出擧條命書傳敎曰聞具事實果有差殊前參議李祖承處分分揀命退諸臣以次退出
정조 14년
庚戌二月二十日申時上御重熙堂左副承旨與前忠淸監司入侍時左副承旨李書九假注書趙台榮記注官趙慶遠金鳳顯前忠淸監司權以次進伏訖上曰湖西昨年年事何如曰諸邑俱得稍登矣上曰山沿有異乎曰海邊差勝於峽農矣上曰山郡還上或有難捧之慮乎曰糴政雖與沿邑有異似不至甚難矣上曰昨年綿農何如曰比再昨年稍登而一匹布價踰四兩錢矣上曰如有民瘼之可遠亦爲陳奏也曰道內弊瘼旣承下詢臣別無可以仰對者而臣巡到安興時鎭底民卒十百爲群以難於奠接之意縷縷呼訴實係民隱故敢此仰達矣大抵安興三南船路之咽喉也年前革罷鎭將爲水使行營者諒出於重關防之意而繼以水使之往來有弊更令勿留本營移送虞候而替守之自此而元山報警之地未免空處安興關防之所反無統領此已萬萬疎虞鎭底之若民若田雖屬於水營而越數邑近二百里地吏牒民訴往來多弊且營門異於邑鎭有不能親近撫恤情志相孚故民卒輩若無依歸有稍稍散去之意其所願則復設鎭將隨事通情痛痒相關然後庶可以安頓民生云矣上曰令廟堂稟處可也出擧條曰軍布作米事旣承下詢因此而敢有所達矣列邑軍保米今方收捧而昨年大臣筵奏後飭敎行會不啻嚴懇列邑靡不惕意遵奉酌量蠲減獨樂工保米之掌樂院所納者與軍保米實無異同而昨年行會旣無竝擧而申飭故列邑猝難變例依前收捧樂工輩以不得均被德意頗有向隅之歎云矣上曰有司堂上中曾經道伯人往復大臣詳問該院釐弊方入侍稟處可也出擧條命退諸臣以次退出
정조 14년
庚戌二月二十日初更上御重熙堂左承旨與有司堂上入侍時左承旨趙衍德假注書趙台榮記注官金鳳顯記事官金祖淳有司堂上徐有隣以次進伏訖上命書傳敎曰國非民何依民非國何恃一夫一婦之轉于溝壑爲民父母尙不忍立視其匍匐就死況一邑五千戶之水火塗炭乎每說穀多病民之弊先擧嶺南而嶺南咸陽爲最銳意査正必欲拯救邑倅則拔例差遣仍飭道伯摭實報聞者差出大更張之微意而觀此狀辭一看瞠再看呿看之又看惻然恤然久而無語不覺坐夜之將曉毒急燃眉怨深入髓而咸民之不盡劉尙有孑遺誠屬理外豈或牽於懷土之情切於徯我之願而少須臾耐至於今耶予不能盡父母之責弊到極處始乃模索於傳聞仍得以識其詳與言及此惄焉如飢大抵十萬包民食包包塵土粒粒糠粃腐殼陳臭牛馬之所不食往古來今自有倉廩孰若是郡之穀者乎重之斂散百瘼蝟集蠆射以益其墨倅猾胥吮啄之資何辜咸民胡寧忍斯邑牒道啓雖有勒加區別强立留作條發賣條逋欠條等項名色又分之以優劣難易諸般層節結之曰恭俟處分問于廟堂廟堂之見亦無甚異同而萬有一派析排比之際致令愈困而愈虐則是所謂徒有不忍之心不能行不忍之政其尙曰迓續咸民之命乎如庫中塵土虛殼與反逋鬼錄竝付火狀請中留作條發賣條通融簸揚減定三萬數量宜分留俟準狀請五萬數然後始行半分之常式耗勿留錄弊源所自雖難的據年條丙午以後之說旣登於道啓朝家處分只及守宰而在道伯則曲恕之可乎知而不發甚非仁人之心丙午以後勘簿道伯道內大丘地亟施投竄之典守宰亦令攸司照法勘斷此傳敎繡衣齎往曉告民庶與邑倅逐倉考視付火者付火簸分者簸分後復命命退諸臣以次退出
정조 14년
行都承旨金憙坐左承旨趙衍德坐右承旨李益運未肅拜左副承旨申耆坐直右副承旨洪聖淵坐同副承旨金履翼坐直注書徐有聞仕直一員未差假注書趙台榮拿處事變假注書柳師模仕
정조 14년
藥房提調徐有隣副提調金憙啓曰伏未審日聞聖體若何寢睡水剌之節何如臣等率諸御醫趁早入診詳察聖候爲宜王大起殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 14년
金履翼啓曰合辭方張之時憲府無詣臺之員事甚未妄除在外試所進去外未肅拜呈告人員竝卽牌招何如傳曰允
정조 14년
洪聖淵啓曰禁衛營將官來言今日本營軍兵日次私習云矣敢啓傳曰知道
정조 14년
洪聖淵啓曰御營廳將官來言今日本廳軍兵日次私習云矣敢啓傳曰知道
정조 14년
申耆啓曰判府事李福源左議政蔡濟恭有司堂上徐有隣鄭昌順李文源金思穆前慶尙監司金華鎭洪檍依下敎來待矣傳曰入侍
정조 14년
傳于趙衍德曰當該承旨禁推
정조 14년
傳于趙衍德曰輪對官入侍
정조 14년
下備忘記于申耆曰全羅右水使卞至健下直長弓一張長箭一部片箭一部筒兒一箇賜給
정조 14년
申耆啓曰博川郡守李烷當日辭朝事命下矣兩司俱未署經而憲府則執義李普天掌令柳匡國牌不進罷職傳旨今方捧入而試所進去外大司憲李聖圭持平柳畊竝卽牌招諫院則所當牌招而大司諫朴天行方在罷散中司諫宋銓獻納林道浩俱在外正言朴奎淳尹在陽試所進去無以備員署經云何以爲之敢稟傳曰在外及違牌人許遞前望單子入之待下批牌招署經
정조 14년
兩司前望單子入之大司諫金履正執義崔烜司諫李周顯掌令兪漢人獻納李遇濟正言閔昌爀落點
정조 14년
玉堂前望軍子入之修撰朴奎淳落點
정조 14년
洪聖淵啓曰大司憲李聖圭掌令兪漢人持平柳畊牌不進執義崔恒在外掌令崔景岳持平李儒修試所進去監察茶時之意敢啓傳曰知道
정조 14년
以掌令兪漢人持平柳畊牌不進罷職傳旨傳于金履翼曰只推
정조 14년
傳于申耆曰守令多窠政官牌招開政
정조 14년
金履翼以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 14년
有政吏批判書洪良浩進參判具庠式暇參議李祖承進行都承旨金憙進以李益運爲承旨金載翼爲副校理洪檍爲左尹鄭昌順爲判義禁柳河源爲軍資正金文淳爲司譯提調韓文洪爲長城府使李端亨爲咸悅縣監申若文爲高敞縣監牟達謙爲景陽察訪
정조 14년
兵批判書李𡊠病參判柳誼病參議未差參知沈晉賢入直進右副承旨申耆進副護軍單李普天李思祚宋銓柳匡國副司直單洪秉纘閔鍾顯李昌漢林道造柳匡天
정조 14년
以兵曹參議望筒傳于申耆曰前望單子入之待下批牌招察任
정조 14년
兵曹參議前望單子入之金履成落點
정조 14년
趙衍德啓曰新除授大司諫朴天行方在罷散中而該曹誤爲擬望至於受點之境臣之曚然捧入不勝惶恐而當該堂上推考何如傳曰允
정조 14년
傳于趙衍德曰當該吏曹堂上推考
정조 14년
洪聖淵以弘文館言啓曰本館上番闕直事甚未安新除授校理徐配修修撰金熙朝竝卽牌招以爲推移入直之地何如傳曰允
정조 14년
以校理徐配修修撰金熙朝牌不進罷職傳旨傳于金履翼曰只推
정조 14년
以黃海監司狀啓賑穀一千石加分七萬石竝令廟堂稟旨分付事傳于洪聖淵曰賙給穀物何必千數過此何妨加分穀物不必預定石數量宜爲之亦好依狀請從便擧行形止追後狀聞事分付
정조 14년
以開城留守狀啓粘石此軍兵聚點待秋擧行令廟堂稟旨分付事傳于金履翼曰依狀請施行事回諭
정조 14년
申耆以兵曹言啓曰內禁衛將李沖彬身病猝重時月之無望供職呈狀乞遞宿衛領軍之任不可等待其差復改差何如傳曰允必渠資淺武弁之病豈可曰差復禮待太過卿則推考
정조 14년
申耆以備邊司言啓曰依下敎御史可合人別單書入之意敢啓傳曰知道
정조 14년
申耆以武一所試官意啓曰三試官行副護軍李潤禧身病猝重萬無赴試之勢莫重國試試官不可不備員令政院卽速稟旨變通以爲備員之地何如傳曰允
정조 14년
申耆以武一所試官意啓曰臣所木箭自火字至乃字五百七十六人內入格十一人通計前三日入格五十五人都合爲六十六人未入格爲四千二百十人矣木箭纔已畢試鐵箭今方開場而擧子數多殿試期迫以兩防牌試取之意敢啓傳曰知道
정조 14년
申耆以武二所試官意啓曰臣所今日自騰字至奈字木箭試取入格九人再昨日入格十九人昨日入格十八人爲四十六人未及試取一千二十三人日暮姑停之意敢啓傳曰知道
정조 14년
金履翼以刑曹言啓曰卽接水原府使趙心泰移文則今番幸行時果川居崔祿昌擊錚原情內渠父奎衡乙巳監試初試時以攔入罪充軍定配於忠淸道洪州牧特蒙宥釋事捧供馳啓判付內原案騰送該曹使之詳考徒流案論理稟處事判下而取考配案則崔奎衡以監試一所攔入罪乙巳九月水軍充定於洪州牧矣當初所坐旣係場屋水軍充定亦涉不輕疎釋一款有難遽議原情內辭緣勿施何如傳曰允
정조 14년
金履翼以刑曹言啟曰因黃海道安岳私奴春才爲其上典姜必夏定配請放上言相考徒流案果如所訴放送後草記事命下矣春才上言中雖以爲必夏情急榮親初入京都未諳場屋之事例輕重且怯多士之蹂躪致殞彷徨場外之際混被越圍之目爲言取考配案則必夏以監試初試時踰越場圍罪戊申九月水軍定配於東萊府矣當初罪名與其上言辭意旣甚相左則不可遽議疎釋置之何如傳曰允
정조 14년
金履翼以刑曹言啓曰因西部居宋召史爲其夫姜弼文定配請放上言相考徒流案草記稟處事命下矣取考曹上配案則其夫姜弼文以部隷假稱官差出往郊外作弊民間罪己酉閏五月徒三年定配於瑞興府矣雖云徒配罪旣難貰且到配未及一周則不可輕議上言內辭緣置之何如傳曰允
정조 14년
金履翼以義禁府言啓曰慶尙前監司金尙集金光默等道內大丘地亟施投竄之典事承傳啓下矣金尙集金光默等以承傳內辭意具罪目依例發遣府都事及書吏竝押送配所何如傳曰允
정조 14년
金履翼以義禁府言啓曰李德一徒三年定配以其父年八十一收贖金鎭翼徒三年定配以功臣子收贖而竝告身盡行追奪又五年禁錮照律草記批旨內功減一等事命下矣李德一祖敦五保社原從功臣云功減一等徒二年半定配收贖告身盡行追奪又五年禁錮而金鎭翼以其功臣子徒配旣已收贖無更減之例矣敢啓傳曰知道
정조 14년
刑曹判書金思穆疏曰伏以臣卽伏見定配罪人高鎭海子彦濟爲其父請放上言有放送草記之命臣不勝憂歎之至夫鎭海卽右袒逆魁主張凶論之罪人也眞贓昭著於發通情節難逭於護逆則論其負犯刑配之典尙云太寬當此隄防日壞義理漸晦之時臣何敢恬然奉承無難擧行也哉伏乞亟寢高鎭海放釋之命以嚴懲討以杜僥倖千萬幸甚以刑曹判書金思穆上疏傳于金履翼曰還給
정조 14년
通政大夫行谷山縣監黃州鎭管兵馬節制都尉臣朴天衡誠惶誠恐頓首頓首謹百拜上言于主上殿下伏以日吉辰良禮展園寢鑾輿穩旋玉體康寧臣民慶幸曷有其已仍伏念臣本以庸鈍下品猥膺蒭牧重寄雖在年豐民和之時猶懼其憒憒不勝而矧玆累歲饑荒之餘百姓流散四野陳廢安集懷保之方不容一日少緩如臣生手淺識將何以仰體憂恤之聖念對揚其萬一耶臣自受命以來晝宵焦渴不知所以爲計也臣於本月初八日始爲赴任而目見民情十分遑急蓋自去昨兩年以來本縣酷被荐凶無論貧富甁罌俱竭旣無作農之勢且被催科之苦遂至賣鼎賣舍相率而逃散者合爲四千餘人之多所謂奠居者採葛爲食間多浮黃亦無安土之志擧爲荷擔之計臣謹以向下傳敎內辭意曉諭民人使之安接又使書付於各坊各里俾各知悉以爲奠安之道而第臣之切憫罔措者有穀然後可以賙饑可以勸農而本縣穀簿自來不敷分留都數僅爲萬包見今庫中所在除却已分給時在只皮雜穀五千石而已春耕方急給糧勸農最爲先務故抄出農民之付還者則爲五千餘戶而目下救急之類亦不下累千口以此些少之穀欲濟許多之民殆同勺水救車薪也變通之策只有移粟一路而本縣介在三道之間西北諸邑則峽路險遠實無轉輸之勢新溪遂安非不隣近而同是災邑倉儲無多雖欲次次轉移而列邑穀摠在在匱竭亦無推移之道獨平壤伊川兩邑轉輸最便伊川則與臣邑不過爲六七十里之地而歲旣兔歉邑非設賑千包之穀足以相資平壤則水路相通商船日泊數千包轉運亦可以不費民力矣今若以平壤府小米二千石伊川府米太各五百石區劃移給於臣邑則雖未優足綽略分排可以繼給此不但爲今年接濟之方本縣民多糴少平歲分給每患不足若得此穀仍添元糴則異日聊賴誠非小惠也議者或以爲關西失稔穀物不可移送他道此則有不然者關西穀簿淸北最多而每年發賣之時初不擧論故會錄之耗逐歲滋長陳陳相因民不願受甚至於計戶勒分殆難支堪此實關西之糴弊而臣待罪成川時素所稔知者也若使淸北之穀移轉於淸南則雖十萬之包可以坐致夫豈有賑穀不贍之患乎惟彼關西猶有此移輸一路而至於臣邑無隣郡措手不得捨此兩邑枯死而已寧不萬萬悶迫也哉伏乞聖明俯賜諒察平壤府小米二千石伊川府米太各五百石特命該道臣移送臣邑使一邑生靈得免塡壑之患焉臣無任云云省疏具悉見此益覺民勢之切矜苟利於民食何拘此疆爾界雖因承宣擧條才有關問而何待回狀所請特爲依施仍令廟堂申飭兩道伯各念共濟之責以副一視之意爾亦隨事惕念無或一毫泛忽
정조 14년
庚戌二月二十一日申時上御重熙堂左副承旨入侍時左副承旨申耆記事官徐有聞記注官趙慶遠金鳳顯以次進伏訖上命書傳敎曰俄見谷山倅疏語流民假令以四千餘人爲說假令如此則實數之浮於此可以推知所謂守宰非聾非瞽則邑中民人之流離至此佯若不知致有朝家臨街給米領還之擧有國有法而如許守宰不伏當勘之重辟其可曰國法乎亦何以慰謝半萬民生塡壑之情乎一命之士存心於愛物尙云必有所濟百里重任宅心之殘忍刻酷如許究厥所爲甚於贓汚昨日爰辭之循例判下蓋不識這箇事實而然時囚罪人金魯成爲先具格嚴囚令該府待朝開坐窮覈情狀捧草供以聞又或如前漫漶納供當限直招嚴刑期於取服以此發問目施威取招事分付命退承史以次退出
정조 14년
行都承旨金憙病左承旨趙衍德坐直右承旨李益運坐直左副承旨申耆坐右副承旨洪聖淵坐同副承旨金履翼坐注書徐有聞仕一員未差假注書洪樂游仕直事變假注書柳師模仕
정조 14년
以香室文禧廟酌獻禮受押單子傳于洪聖淵曰親押
정조 14년
金履翼啓曰合辭方張之時兩司無詣臺之員事甚未安除在外試所進去傳旨未下外未肅拜呈告人員竝卽牌招何如傳曰允
정조 14년
以大司諫金履正牌不進罷職傳旨傳于金履翼曰只推
정조 14년
金履翼啓曰大司諫金履正旣有只推之命一體牌招何如傳曰允
정조 14년
洪聖淵啓曰在前謁聖試士時有時原任大臣入侍之例今番則何以爲之乎敢稟傳曰依例入侍
정조 14년
洪聖淵啓曰在前謁聖試士時有宗宰磨鍊入侍之例今番則何以爲之乎敢稟傳曰知道
정조 14년
傳于趙衍德曰未下直守令皆令當日辭朝
정조 14년
趙衍德啓曰未下直守令當日辭朝事命下矣南平縣監宋欽書咸悅縣監李端亨兩司俱未署經云而大司諫金履正掌令兪漢人持平柳畊傳旨未下執義崔烜司諫李周顯在外掌令崔景岳持平李儒修獻納李遇濟正言尹在陽試所進去憲府則只有大司憲李聖圭一人不得請牌諫院則只有正言閔昌爀一人不得備員署經何以爲之敢稟傳曰違牌及在外臺諫許遞前望單子入之待下批與未肅拜臺揀牌招申飭署經
정조 14년
兩司前望單子入之大司諫南玄老掌令金熙采持平尹之鉉司諫洪樂淵執義宋銓落點
정조 14년
趙衍德啓曰未下直守令當日辭朝事命下矣南平縣監宋欽書咸悅縣監李端亨諫院則纔已署經而大司憲李聖圭持平尹之鉉牌不進執義宋銓在外掌令崔景岳持平李儒修試所進去只有掌令金熙采一人無以備員署經云大司憲李聖圭更卽牌招以爲署經之地何如傳曰允
정조 14년
傳于趙衍德曰慶尙道査正御史入侍
정조 14년
傳于趙衍德曰下直守令入侍
정조 14년
趙台榮拿處代以次洪樂游爲假注書
정조 14년
趙衍德啓曰有司堂上徐有隣就議大臣後依下敎來待矣傳曰入侍
정조 14년
以持平尹之鉉牌不進罷職傳旨傳于金履翼曰前望單子入之待下批牌招察任
정조 14년
金履翼啓曰卽者禁府都事來言時囚罪人金魯成待朝開坐窮覈情狀捧草供以聞事命下而判義禁鄭昌順未肅拜次堂例不得擧行云判義禁鄭昌順卽爲牌招何如傳曰允
정조 14년
金履翼啓曰判義禁鄭昌順牌不進推考傳旨今方捧入而開坐命下之後如是違牌不卽擧行事甚未安更卽牌招何如傳曰聞有實𧏮許遞與同義禁未差之代前望單子入之待下批先開坐後謝恩
정조 14년
金吾堂上前望單子入之判義禁李文源同義禁朴宗岳落點
정조 14년
以趙台榮囚單子傳于金履翼曰放
정조 14년
洪聖淵以弘文館言啓曰本館上番闕直事甚未安校理徐配修副校理金載翼修撰金熙朝旣有只推之命竝卽牌招以爲推移入直之地何如傳曰允
정조 14년
以校理徐配修修撰金熙朝等牌不進罷職傳旨傳于洪聖淵曰只推
정조 14년
洪聖淵以弘文館言啓曰本館上番闕直事甚未安校理徐配修修撰金熙朝旣有只推之命卽爲牌招以爲推移入直之地何如傳曰允
정조 14년
以副校理金載翼牌不進罷職傳旨傳于洪聖淵曰只推
정조 14년
事變假注書柳師模書啓臣敬奉聖諭馳往傳諭于西部盤松坊京營庫契行判中樞府事金鍾秀所住處則以爲以臣負犯之至重而蒙聖上再造之恩向來史官夜中洊臨聖諭之惻怛隆摯曠絶今古臣於是五情惝怳感淚交逬自不覺寸衷益激遂敢以俟間一肅恩命然後退俟鈇鉞之意唐突附奏於史官之回矣不數日間母病幸獲分減還出城外則一肅而出臣何敢忘之而玉堂聯箚之至嚴伊時始爲得見已令人心骨俱顫玉堂獨疏與聯疏雖未得見而一世喧傳之言槪云兩疏皆以堂箚爲緩歇則臣之罪合萬死愈往而愈不可掩矣臣雖欲戴罪進身有不可得則向來一肅之計本出冒沒轉成虛罔日夕跼蹐唯願遄死而已不自意史官更辱城外傳宣聖諭至以賤臣肅命之期俯煩叩詢臣驚惶感泣豈不欲聞命竭蹶而公議可畏餘悸熏心欲起還廢終不敢生進身之計謹當稍俟心魂之少定卽遂一肅之至願恩諭之下不克卽地奉承悚懍之極尤增死罪云矣敢啓答曰知道卿何若是乎向於傳諭已提套習二字剖柝無餘若以人言爲嫌則前起之說有浮於後發之論眞所謂昔非不足卿何辭萬而不辭十萬耶至於向後獨疏與聯疏皆不過自引而拖及況原疏俱留中亦以無批還給書出朝紙則附啓中以堂箚緩歇喧傳云云何從而得聞何據而過信不念懲羹之戒復蹈循輟之嫌者其可乎卿須亟回前執卽日造朝聽我面諭事更遣史官期於偕入
정조 14년
申耆以兵曹言啓曰今二月二十四日大駕詣明倫堂齋宿二十五日謁聖酌獻禮時及春塘臺親臨文武科試取時設布帳當爲磨鍊而取考謄錄則戊戌年則文廟設布帳訓局擧行春塘臺下設布帳訓禁兩營擧行壬寅年則文武科試取泮宮爲之故設布帳三營門擧行乙巳己酉兩年則文廟設布帳勿爲磨鍊春塘臺下設布帳訓禁兩營擧行矣今番則何以磨鍊乎敢稟傳曰依戊戌年例爲之
정조 14년
申耆以兵曹言啓曰今二月二十五日春塘臺親臨謁聖文武科試取時設布帳外環圍軍兵當爲磨鍊而取考謄錄則昨年謁聖文武科試取時設布帳外環圍軍兵前一日則銅龍門入直禁衛軍六十名弘化門入直訓局軍二十名除出排立正日則禁御兩營出番鄕軍各三哨待標信入來替代環圍入直軍兵還爲入直文廟環圍訓局軍四哨還宮後待標信入來一體環圍矣今番則何以磨鍊乎敢稟傳曰今番則訓局隨駕經宿以隨駕步軍中準此三營軍數除出而自集春門還宮時先入環圍可也
정조 14년
洪聖淵以內醫院都提調提調言啓曰慶尙道春等封進人蔘與諸醫官各別擇捧而元數二斤內退却爲一斤五兩矣御供事體何等嚴重而封進之時不善察飭退却之數若是夥然其在警勵之道不可置而不論慶尙監司李祖源罷職當該差使員令該府拿問處之該道審藥令攸司從重科治何如傳曰此益前旣混雜今忽區別則外邑惟觀內局擧措而然今若處分何異罔民此草記置之昨年捧蔘時首醫待畢捧當處分以此知悉可也
정조 14년
申耆以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 14년
李益運以備邊司言啓曰因尙衣院刀子匠等列肆行賣事所懷判下內令該院提擧貢市堂上相議斯速釐弊後草記事命下矣臣與該院提調取見匠手之所懷與廛人之上言則其所稱冤各有所據蓋刀子廛卽刀子匠之本業而中間因其役繁不得列肆賣買遂許他人之入參一年二年客反爲主到今復業之願不是異事而所謂廛人雖曰追入列肆賣買已至數十年所則久假不歸便成世傳之業全然奪給亦是行不得之事惟有平均分持通共發賣一款可以息爭端可以裕民業而許多刀子匠之一齊還入反有彼此不實之歎尙衣院案付刀子匠二十四名中限折半除其禮錢許其還入使新廛人舊廛人通爲一房兩相和賣其餘折半則待還入人有闕次次許入如是公決之後彼此隻中如有先起鬧端者他處列肆者當該頭目移送法司嚴刑定配事竝著令式永久遵行之意分付該府該署何如傳曰允
정조 14년
申耆以備邊司言啓曰撥站救弊節目依下敎撰出別單書入之意敢啓傳曰定式初頭宜求其無礙可行然後可以久而遵用兩西道臣皆値擇送之時寧或拘攣於私卜不以實陳聞乎以此節目草下送兩道伯處本司所不知之弊皆令從所見添錄付籖上送有司堂上更議大臣存拔正書啓下仍卽頒示可也
정조 14년
申耆以司僕寺一二提調言啓曰今此謁聖文武科新恩當給本寺馬而在前武科則只給甲乙科今番亦依此磨鍊之意敢啓傳曰知道
정조 14년
申耆以武一所試官言啓曰臣所今日平明開場鐵箭自寒字仍爲試取之意敢啓傳曰知道
정조 14년
申耆以武一所試官言啓曰臣所今日平明開場木箭自火字仍爲試取之意敢啓傳曰知道
정조 14년
申耆以武一所試官言啓曰臣所今日鐵箭自天字至張字八百人內入格四十九人日暮姑停之意敢啓傳曰知道
정조 14년
申耆以武一所試官言啓曰臣所鐵箭纔已畢試而自寒字至乃字半字三千四百七十六人內入格八十四人昨日入格四十九人合爲一百三十三人未入格合爲四千一百四十三人事當柳葉箭仍爲試取而日已迫昏姑停之意敢啓傳曰知道
정조 14년
申耆以武二所試官言啓曰臣所鐵箭天字試取入格二人日暮姑停之意敢啓傳曰知道
정조 14년
申耆以武二所試官言啓曰臣所今日平明開場自地字鐵箭仍爲試取之意敢啓傳曰知道
정조 14년
申耆以武二所試官言啓曰臣所今日平明開坐自菜字木箭仍爲試取之意敢啓傳曰知道
정조 14년
申耆以武二所試官言啓曰臣所自菜字至皇字半字木箭試取入格四十一人前三日入格四十六人合爲八十七人未入格三千九百三十六人木箭今已畢試鐵箭自天字仍爲試取而殿試期日不遠兩防牌竝設之意敢啓傳曰知道
정조 14년
申耆以武二所試官言啓曰臣所自地字至師字鐵箭試取入格一百二十五人昨日入格二人合爲一百二十七人內兩技入格十八人未及試取三百二十三人日暮姑停之意敢啓傳曰知道
정조 14년
李益運以御營廳言啓曰本營哨官鄭聖翰權抑受由下鄕過限不來事關紀律竝汰去之意敢啓傳曰知道
정조 14년
金履翼以義禁府言啓曰時囚罪人金魯成着枷杻足鎖移囚南間之意敢啓傳曰知道
정조 14년
金履翼以刑曹言啓曰今二月十二日動駕時猥濫擊錚人長城奴二丁考律重勘事草記蒙允矣取考律文則大典通編訴冤條有曰冒濫上言事理重者依上書詐不以實律論杖一百徒三年奴二丁以罪人金必鑑奴無難瀆擾萬萬痛駭依此律決杖一百後忠淸道永春縣徒三年定配卽爲押送之意敢啓傳曰編配之夥然可悶下送本道嚴治可也
정조 14년
金履翼以刑曹言啓曰今二月初四日動駕時猥濫擊錚人禮山李根載從重嚴勘事草記蒙允矣取考律文則大典通編訴冤條有曰冒濫上言事理重者依上書詐不以實律論杖一百徒三年李根載以罪人大烈之子肆然請宥誠極無嚴依此律決杖一百後原春道平昌郡徒三年定配卽爲押送之意敢啓傳曰編配之夥然可悶嚴刑放送可也
정조 14년
行大司諫南玄老司諫洪樂淵掌令金熙采持平朴奎淳校理徐配修正言閔昌爀修撰金熙朝啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允六字刀割行大司諫南玄老司諫洪樂淵掌令金熙采持平朴奎淳正言閔昌爀啓曰請養遂獻遂竝令王府設鞫嚴問還寢會運絶島定配之命仍令王府設鞫得情還寢李觀源定配之命更令王府設鞫得情請遲晩後物故罪入啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥籍之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情快正王法請物故罪人在簡亟施孥籍之典措辭見上答曰不允
정조 14년
庚戌二月二十二日辰時上御誠正閣御史下直守令入侍時同副承旨金履翼記事官徐有聞記注官趙慶遠金鳳顯御史崔顯重襄陽縣監申大年高敞縣監申若文全州判官尹光濩以次進伏訖上曰下直守令進前奏職姓名可也大年進前奏職姓名上曰向時旌義差遣不但以雖治擇差亦無異於行遣今此襄陽水土雖云好矣弊瘼可謂不些蓋自癸卯以後僧弊民瘼比前尤痼瘡痍未蘇釐革猝難云下去後與道伯商議善處惕念封物無負朝家特簡之意可也若文光濩等以次進前奏職姓名訖命讀宣諭訖命先退大年等以次先退上曰御史進前可也顯重進前上曰昨日詳聞大臣所傳筵敎乎顯重曰然矣上曰昨日已有所下敎於大臣而大抵奸吏用法一事出於爲民除害之苦心至意此乃大更張之擧也然先朝時有靈光忠州兩邑逋吏梟首之擧而此則罪在吏輩故然至於咸陽其弊已久雖云始自丙午可知其積弊之在於丙午以前然則最初逋吏固有其罪而屬之久遠不必追論向後傳襲雖云難容豈可盡爲置法乎先朝處分時只誅逋吏中首犯者聖意可仰須體朝家惟恤之意務從闊狹可也此行雖與暗行有異沿路間生民疾苦風化所關刑獄得失諸凡邑弊民隱竝皆別單以奏至於湖西軍布米事爲弊多端升斗之大小各異云此莫非奸吏輩操縱之習也亦須詳察以聞而次律以下不必登聞皆獨斷處之若有不可不用法以謝民人之事則旣有擧條批答且承筵敎亦必自斷擧行可也至若簸揚一事最爲十分詳審處如不精實則日後必當歸咎御史惕念封物無負朝家差遣之意可也仍命顯重先退命履翼書傳敎曰再明日出宮由弘化門還宮由集春門以此分付又命書傳敎曰昨因谷山倅上疏雖以其濟一視之意許施而兩邑當移處穀摠民情有難分明料度彼此相持之際愆期可悶此意有司堂上就議大臣取考穀摠必究兩便之方仍令關飭兩邑所管道伯及海伯處先發關後登對以奏又命書傳敎曰日前傳諭之回以從近造朝爲奏仄竢多日未見幡然更遣史官傳諭何當造朝出肅耶事史官往傳于金判府事命退承史以次退出
정조 14년
行都承旨徐邁修未肅拜左承旨趙衍德坐直右承旨李益運坐左副承旨申耆坐右副承旨洪聖淵坐直同副承旨金履翼坐注書徐有聞仕一員未差假注書洪樂游仕直事變假注書柳師模仕
정조 14년
洪聖淵啓曰新除授左尹洪檍除拜後過三日不爲出肅依定式推考警責仍卽牌招察任何如傳曰允
정조 14년
傳于趙衍德曰都承旨許遞前望單子入之
정조 14년
承旨前望單子入之徐邁修落點
정조 14년
傳于趙衍德曰左承旨入侍
정조 14년
申耆啓曰守宮假承旨金履正時無職名令該曹口傳付軍職何如傳曰允
정조 14년
兵曹口傳政事副司直單金履正
정조 14년
以禁府都囚徒傳于洪聖淵曰李書九放
정조 14년
以忠淸監司狀啓槐山等邑流到民人願留願還開錄事傳于趙衍德曰新到之初擧行三南中最勤勵極爲可嘉後加着念事回諭役心二字曾有飭諭則有何倥傯繁氄之端凡有朝令未見一事半事之實心修擧而竝與流民領還形止尙無槪聞者揆以事體不但未妥差遣之初意謂隨事恪勤如在夙夜之任近觀擧措徒見有誤畀之慮以前伯許久不弛南顧之念卿之下去反有甚焉卿雖欲自暇而自逸獨不念五十州任大之責乎九重雖遠自有按知之道毋曰不顯莫予云覯事下諭于完伯處
정조 14년
以慶尙監司狀啓西北流民給糧護送事傳于洪聖淵曰有口者皆曰西北流民就食嶺南云爾則朝令已久之後只以二名報來是豈臨街給米領還之意乎有司堂上以關以書申飭三南道伯以除還除役之意詳加申諭成給公文仍令到付後元公文上送備局以爲憑考之地領還之際切勿驅迫惟其願還送事申明分付使朝廷擧措有務實之效
정조 14년
吏曹口傳政事以趙瑍爲分內局提調
정조 14년
傳于金履翼曰判義禁持時囚草供入侍
정조 14년
李益運以禮曹言啓曰今此啓聖祠親行奠酌禮時上御遠遊冠絳紗袍行禮前先詣版位行再拜禮入小次後諸執事入就位先行再拜通禮跪啓請出次上盥帨以出詣正位前跪上香奠酌訖興通禮導還大次奠酌官詣配位前以次上香奠酌恐合事宜儀註中以次磨鍊之意敢啓傳曰知道
정조 14년
李益運以禮曹言啓明日明倫堂親臨到記儒生製述事命下矣文廟酌獻禮擧動時以絳紗袍出宮仍御齋殿試士時殿座服色何以磨鍊乎敢稟傳曰見諸臣不改見多士改着此亦何書學得之禮文乎掌禮之地不料如是其昧然此草記勿施可也
정조 14년
洪聖淵以禮曹言啓曰明日啓聖祠親行奠酌禮時自上服色依壬寅年展拜時例以衮龍袍磨鍊乎敢稟傳曰卿何其固陋也遠遊冠絳紗袍視朝之服也金冠朝服朝會之服也古則朝參上下皆用是服若以是服有所重而不可用於啓聖祠云爾則爲所重詣齋所之服祭前徑換其可乎且有一事取喩者祭前晉接諸臣當服是服在晉接則無拘在展拜則必換未知此禮載於五禮儀乎續五禮儀乎至於壬寅衮袍事必是試士日所着也設欲稟旨奠酌之成命已多日則安往而今始草記乎卿之事極爲未安從重推考此草記勿施可也
정조 14년
洪聖淵以禮曹言啓曰明日啓聖祠親行奠酌禮時配位奠酌官令該曹磨鍊以入何如傳曰允
정조 14년
申耆以兵曹言啓曰內吹螺赤及龍虎營兼內吹等今春等習角時賞格木依判下別單分等施賞之意敢啓傳曰知道
정조 14년
申耆以訓諫都監言啓曰本局兼內吹今春等習角賞格依啓下單子木綿四十九疋分等施賞之意敢啓傳曰知道
정조 14년
申耆以禁衛營言啓曰本營兼內吹今春等習角賞格木綿五十疋依啓下單子分等施賞之意敢啓傳曰知道
정조 14년
申耆以禁衛營言啓曰今二月二十四日文廟擧動時依兵曹節目斥候十四處別騎衛十四人出番鄕軍五十六名伏兵六處哨官六員出番鄕軍二十四名竝爲嚴飭定送率領把守而二十五日還宮後依例撤罷之意敢啓傳曰知道卿老故不念恤老校乎似此春寒別騎衛送于高峯斥候者何也
정조 14년
申耆以禁衛營言啓曰本營斥候伏兵定送草記批旨內知道卿老故不念恤老校乎似此春寒別騎衛送于高峯斥候者何也事命下矣斥候十四處哨官十一員別武士三人嚴飭定送而別騎衛則不爲定送之意敢啓傳曰知道